इस धरती दे बसणीकां दा मनोवैज्ञानिक(Psychological) कने समाज-शास्त्रीय (Sociological) अध्ययन जां परख-पच्छैण करने लेई इत्थू दियां लोककत्थां दी उपेक्षा नी करी सकदे। इन्हां च स्थानीय मानव-विकासी परम्परा ते लावा इतिहासी रीति-नीती, रोमांच, प्यार क्या भारतीय लोककथां दे सारे बी(Secds) इन्हा कथां च सुखल्ले मिलदे न। बृहत कथा, कथा-सरित-सागर, पंजतंन्त्र कने हितोपदेश च संजोइया लोककथां कने बरोबर जा घाटे-बाहदे ने आईयां कथां छाण-बीण प्रक्रिया (Research-Process) ने माहणुऐं दिया विकास-परम्परा दा इतिहासी सबूत न। राजा-राणी, बजीर, शाह-शहणी,नाई-पुरोहत, तेली-तेलसा, डूमणा-डूमणी, कराड़-कराड़ी, बाहमण-बाहमणी, जट-जटणी, घुमार-घुमारी, साघु-भ्यागत क्या स्हाढ़े समाज्जे दा हरेक माहणू कुसी न कुसी रूपे च इन्हां कथां दा पात्र बणी ने स्हाढ़े मने सामाजिक, आथिर्क, मनोवैज्ञानिक, नैतिक कन्ने सामयिक व्याख्या बणेला ऐ। पशु-पक्षियां च शेर, बाघ, हाथी, घोड़ा, हिरण, बान्दर, गिद्दड़,बिल्ली,दिहा, नाग, सर्प,मगरमच्छ, उल्लू, चटपंखू, जलकियां, तितर, बटेर, तोता, हंस, कौआ बगैरा सब अपणी पच्छैण कन्ने म्हत्व रखदे न। इस ते अलावा स्थूल वस्तुआं च महल, पर्वत,बण, रूख-बूटे बेल-पत्तर, समुन्द्र, दरिया-खड्डां, खूह-भणियांद कने अमानवीय जीव जिञा भूत-प्रेत, चुड़ेल, मसाण, परियां, जोगणी भी रोमांची कहाणियां-कथां दे पात्र न।